Пасадзілі шыпшыну, у памяць пра агароды бабуль і дзядуляў — язмін, бэз. Ля ўвахода — вароты з рабін (да гэтай пары жывуць і знаходзяцца ў добрым здароўі), замест агароджы — земляная груша (тапінамбур). Вялікія надзеі ўсклалі на абляпіху як на медыцынскую панацэю. Аказваецца, дрэўцы гэтай культуры бываюць дзяўчынкамі і хлопчыкамі! Ну і як жа без яшчэ большай экзотыкі абысціся — вінаграду. Вось і ён займае сваё месца пад сонцам. Вінаграду сорту “ізабела” добра ўдаецца паўзці і чапляцца, абвіваць і даваць шызыя духмяныя гронкі. На дачы мы бываем па выхадных: садзім, паліваем, праполваем. Але не толькі працуем, яшчэ і ў цяньку палежваем на раскладушках, п’ём травяную гарбату, купаем нашу малышку ў надзіманым басейне. Дзіця расце, часта бывае на дачы. Збудавалі для яе пясочніцу, падвесілі арэлі, размалявалі лаўку ў вясёлы жоўты гарошак. Акрамя суніц, ужо пладаносяць клубніцы, свае яблыкі выспяваюць, пасаджана чорная рабіна.